[{"text_idx": "#000002", "text": "22 EDO \u2013 kas su\u0308nteetiline vo\u0303i matemaatiline mikrotonaalsus?"}, {"text_idx": "#000003", "text": "Mikrointervallika kuulamine ja solfedz\u030ceerimine muusikako\u0303rgkoolide o\u0303ppekavva?"}, {"text_idx": "#000005", "text": "Ta\u0308navustel Pa\u0308rnu nu\u0308u\u0308dismuusika pa\u0308evadel (PNP), mis leidsid aset veebis, keskenduti mikrotonaalsusele: luubi alla vo\u0303eti vo\u0303rdtempereeritud 22helisu\u0308steem (22 equal division of the octave ehk 22 EDO)."}, {"text_idx": "#000006", "text": "Mikrotonaalse muusika mo\u0303iste liugleb o\u0303igupoolest va\u0308ga libedal pinnal. Erinevate mikrointervallikat ho\u0303lmavate heliridade vo\u0303i -su\u0308steemide kasutajad on tihtipeale veendunud eelko\u0303ige oma su\u0308steemi o\u0303igsuses vo\u0303i to\u0303hususes. Peale selle peab meenutama, et su\u0308vamuusikas kasutatavad alternatiivsete intonatsioonidega heliread ei pruugi alati olla oktavipo\u0303hised (na\u0308iteks Ivan Vo\u0303s\u030cnegradskist mo\u0303jutatud heliloojad ei kasuta oktavipo\u0303hist su\u0308steemi). Samuti on Euroopa-va\u0308listes ko\u0303rgkultuurides mikrointervallikat, mille eurooplase moodi heliridadesse paigutamine on va\u0308givaldne, sest see moonutaks algto\u0303de. Mitmesugustest pa\u0308rimuskultuuridest tingitud intuitiivse vo\u0303i vastukaaluks matemaatilise la\u0308henemisviisi to\u0303ttu on tekkinud ohtralt su\u0308steeme, millest u\u0308levaate tegemine ja mille tundma o\u0303ppimine no\u0303uab kindlasti rohkem aega kui u\u0308ks festivalina\u0308dal. Seepa\u0308rast otsustatigi keskenduda vaid u\u0308hele su\u0308steemile. Festivali kunstiliselt juhilt Andrus Kallastult valiku kohta pa\u0308rides sain teada, et tema on jaotanud nu\u0308u\u0308dismuusikas mikrotonaalsust kasutavad heliloojad laias laastus kolmeks: esimestele on mikrotonaalsus kui maitse\u00adaine, millega laiendada tavapa\u0308rast vo\u0303rdtempereeritud 12helisu\u0308steemi, teiste loomingus ilmnevad Euroopa-va\u0308lised mo\u0303jutused ja eri rahvaste muusikast pa\u0308rit mikrointervallilised heliread ning kolmandaid iseloomustab matemaatiline la\u0308henemisviis. Festivalil otsustati keskenduda just viimasele ehk matemaatilisele suunale ning veel ta\u0308psemalt 22 EDO-le."}, {"text_idx": "#000007", "text": "Stephen Weigel ma\u0308a\u0308ratleb mikrotonaalsetena ko\u0303ik su\u0308steemid, mis ei ole vo\u0303rd\u00adtempereeritud 12helisu\u0308steem, s.t ko\u0303ik su\u0308steemid, mis erinevad ta\u0308napa\u0308eva klaveri tavapa\u0308rasest ha\u0308a\u0308lestusest."}, {"text_idx": "#000008", "text": "PNP-l pidasid veebiettekande USA muusikateadlased, kes kuuluvad ru\u0308hmitusse UnTwelve. Ru\u0308hmituse nimi viitab selgelt eelistusele jaotada just oktavipo\u0303hine helirida teistmoodi, kui seda on tehtud klassikalises muusikas peaaegu kolmsada aastat kasutusel olnud vo\u0303rdtempereeritud 12helisu\u0308steemi ehk teisiso\u0303nu 12 EDO puhul. Seejuures ei ole ru\u0308hmitus keskendunud u\u0308ksnes 22 EDO-le, vaid uuritakse ja kasutatakse mitmesuguseid vo\u0303imalusi. Peale oktavilise helirea on mikrotonaalsuse juures eriline ta\u0308helepanu so\u0303naosal \u201etonaalsus\u201c. Kui mikrotonaalsust kasutavate nu\u0308u\u0308dismuusika heliloojate puhul olen seni vo\u0303tnud iseenesestmo\u0303istetavalt, et funktsionaalharmoonia on pigem u\u0308liharv na\u0308htus vo\u0303i juhuslik kokkusattumus ning sellest tulenevalt on ka vormistruktuurid pa\u0308ris erinevad, siis 22 EDO vo\u0303i teiste numbrikombinatsioonidega oktavijaotajate muusikas on funktsionaalse harmoonia taotlus u\u0308sna a\u0308ratuntav. Vahel ilmneb isegi ta\u0308iesti neoklassitsistlik vorm vo\u0303i mikrotonaalne minimalism. Piiratud kuulamiskogemuse po\u0303hjal tekkis tunne, et minu maitsele on see muusika tihti eriskummaliselt moondunult naivistlik. Seejuures on veel isea\u0308ralikum, et 22 EDO on kasutust leidnud elektroonilises tantsumuusikas, progeroki sugemetega elektroonilises muusikas, house\u2019is ja space pop\u2019is. Levinumad ja lihtsamad vahendid selle muusika loomiseks ja ma\u0308ngimiseks ongi su\u0308ntesaator ja u\u0308mberehitatud kitarrid."}, {"text_idx": "#000009", "text": "U\u0308he PNP ettekannetest pidas Ste\u00adphen Weigel. Tema ma\u0308a\u0308ratleb mikrotonaalsusena ko\u0303ik su\u0308steemid, mis ei ole vo\u0303rdtempereeritud 12helisu\u0308steem, s.t ko\u0303ik su\u0308steemid, mis erinevad ta\u0308napa\u0308eva klaveri tavapa\u0308rasest ha\u0308a\u0308lestusest. Seejuures eristab ta kaht terminit: mikro\u00adtonaalsus osutab kasutatavale su\u0308steemile ja ksenharmoonilisus (ingl xenharmonic, kr xenos \u2013 vo\u0303o\u0303ras) viitab pigem tajule (mo\u0303nes muusikateoses tajutakse intonatsioone tavapa\u0308rasest teisiti). Weigel na\u0308itas oma loengus, et ksenharmoonilise ko\u0303lataju vo\u0303ib po\u0303hjustada tavapa\u0308ratu helirida, kuid see oleneb ka intervallide kombinatsioonidest ja sellest, kui vo\u0303o\u0303ralt u\u0308ks ja sama helirida vo\u0303ib ko\u0303lada. Ta to\u0303i ka na\u0308iteid moonutatud ja laiendatud harmoonia funktsioonide ja selle kohta, et molli- ja duuritunnetus on neutraliseerunud ja ha\u0308gunenud teistsuguse oktavijaotuse to\u0303ttu. Peale selle tutvustas Douglas Blumeyer vo\u0303rdtempereeritud ha\u0308a\u0308lestustele sobivat noolenotatsiooni (Sagittal), mis on paindlik ja kasutatav isegi na\u0308iteks 72 EDO puhul."}, {"text_idx": "#000011", "text": "Peale loengute pu\u0308u\u0308ti selle na\u0308dala jooksul vo\u0303rdtempereeritud 22helisu\u0308steemi osalejatele omasemaks teha ka Hans Gunter Locki igahommikustes po\u0303nevates solfedz\u030cotundides, kus kasutati mikrotonaalse elektronmuusika artisti Sevishi veebisaidil asuvat Scale Workshopi. Kui alternatiivsete vo\u0303rdselt tempereeritud heliridade jaotamine tundub matemaatiline \u2013 mulle isegi su\u0308nteetiline \u2013, siis just selline igahommikune praktilise solfedz\u030coga ko\u0303rvateritamine andis sellele ka kogemusliku va\u0308a\u0308rtuse. Tekkis ka mo\u0303te, et iseenesest vo\u0303iks mikro\u00adintervallika kuulamine ja solfedz\u030ceerimine olla to\u0303esti muusikako\u0303rg\u00adkoolide o\u0303ppekavas."}]